Na temelju članka 23. Statuta Turističke zajednice Zlatni Papuk Turističko vijeće Turističke zajednice Zlatni Papuk na sjednici održanoj 4.listopada 2021. godine donijelo je

**Pravilnik o uvjetima i načinu ostvarivanja prava na subvenciju za organizirani dolazak turista na područje Turističke zajednice Zlatni Papuk za 2021. godinu**

UVODNE NAPOMENE

**Članak 1.**

U cilju daljnjeg razvoja turizma i poticanja organiziranog dolaska turista na područje TZ Zlatni Papuk iz ostalih hrvatskih županija i inozemstva, donosi se Pravilnik o uvjetima i načinu ostvarivanja prava na subvenciju za organizirani dolazak turista na područje TZ Zlatni Papuk za 2021. godinu (u daljnjem tekstu: Pravilnik).

Turistička zajednica Zlatni Papuk raspisat će Javni poziv sukladno ovom Pravilniku.

KORISNICI

**Članak 2.**

Na poziv se mogu javiti turističke i putničke agencije koje imaju sjedište na području Republike Hrvatske. Subvenciju mogu ostvariti turističke i putničke agencije, koje će kreirati i tržištu ponuditi turističke paket aranžmane na području TZ Zlatni Papuk koji su prihvatljivi za subvencioniranje sukladno navedenim uputama u pozivu.

IZNOS SUBVENCIJA

**Članak 3.**

Subvencije će se dodjeljivati sukladno kriterijima:

|  |  |
| --- | --- |
| **Kriterij** | **Bodovi** |
| **Sjedište na području Požeško-slavonske županije** | **10** |
| **Sjedište na području TZ Zlatni Papuk ( Općine Velika, Kaptol, Brestovac, Jakšić)** | **15** |
| **Suradnja u kreiranju aranžmana sa Javnom ustanovom Park prirode Papuk** | **15** |
| **Suradnja u kreiranju aranžmana sa smještajnim objektima sa područja TZ Zlatni Papuk** | **15** |
| **Suradnja u kreiranju aranžmana sa lokalnim proizvođačima sa područja TZ Zlatni Papuk** | **15** |
| **Suradnja u kreiranju aranžmana sa restoranima sa područja TZ Zlatni Papuk** | **10** |
| **Kreiranje aranžmana u području planinarenja, adrenalinskog turizma, sportskih aktivnosti, te poticanje zdravog života i ekologije kroz turizam** | **15** |
| **Kreiranje aranžmana u području rada s djecom kroz izletnički turizam te poticanje zdravog života i ekologije kroz turizam** | **15** |
| **Kreiranje aranžmana vjerskog i kulturnog turizma na području TZ Zlatni Papuk** | **10** |

POTREBNA DOKUMENTACIJA

**Članak 4.**

Potrebna dokumentacija za ostvarivanje subvencije:

1. Zahtjev za subvenciju

2. Dokaz o realiziranom paket aranžmanu (kopije dokumenata: popis putnika, računi – lokalni vodič, animacija, ugostiteljske usluge, muzeji, galerije i sl.).

3. Dokaz o plaćenim računima – izvod iz banke.

4. Dokaz o pravnom statusu podnositelja zahtjeva (rješenje o ispunjenju uvjeta za pružanje usluga turističke agencije – samo uz prvi zahtjev u tekućoj godini)

5. Potvrda nadležne ispostave porezne uprave o nepostojanju duga prema Republici Hrvatskoj

POSTUPAK DODJELE I ROK KORIŠTENJA SREDSTAVA

**Članak 5.**

Maksimalni iznos subvencije po zahtjevu iznosi 15.000,00 kn, a ukupni iznos subvencioniranja za organizirani dolazak turista na područje Turističke zajednice Zlatni Papuk iznosi 30.000,00 kn

Javni poziv je otvoren 15 dana od dana objave na web stranicama Općina Velika, Kaptol, Jakšić i Brestovac, odnosno do 2.studenog. 2021.godine.

ARANŽMANI PRIHVATLJIVI ZA SUBVENCIONIRANJE

**Članak 6.**

Aranžmani prihvatljivi za subvencioniranje su aranžmani koji se odvijaju na području TZ Zlatni Papuk. Aranžmane izrađuju turističke i putničke agencije, a sve informacije o uslugama koje su prihvatljive za subvencioniranje mogu dobiti u uredu Turističke zajednice Zlatni Papuk. Turističke i putničke agencije obvezne su ponuđene aranžmane staviti na svoju web stranicu te raditi u skladu sa Zakonom o pružanju usluga u turizmu. (NN 130/17, 25/19, 98/19, 42/20, 70/21)

PODNOŠENJE ZAHTJEVA

**Članak 7.**

Ispunjeni zahtjev sa svom potrebnom dokumentacijom podnosi se na adresu: Turistička zajednica Zlatni Papuk, Zvonimirova 1a, 34330 Velika putem zemaljske pošte ili osobno.

INFORMACIJE

**Članak 8.**

Informacije i obrasci zahtjeva mogu se preuzeti i na službenim web stranicama Općina Velika, Kaptol, Brestovac i Jakšić

**Članak 9.**

Ovaj Pravilnik stupa na snagu danom donošenja, a objavit će se u Službenom glasilu Općine Velika.

**Predsjednik TZ Zlatni Papuk:**

**Robert Hofman**